Emilie Olimstad

Emilie Kløvfjell Olimstad (født 12. november 2000 i Åmli) er en norsk volleyballspiller og sandvolleyballspiller som shar spilt for den tyske bundesligaklubben Ladies in Black Aachen, med blant andre Live Sørbø og Rugile Lavickyte.

Hun spiller også sandvolleyball, og har to gull- og to sølvmedaljer fra norgesmesterskapet i sandvolleyball. Først NM-sølv i 2018 med Janne Pedersen og samme valør tre år senere med Ingrid Lunde i 2021. Hennes første gull kom i 2022 sammen med Sunniva Helland-Hansen. Helland-Hansen/Olimstad etablerte seg i løpet av sesongen 2022 som Norges førstepar, og forsvarte NM-gullet i 2023. Duoen satser mot OL i Paris i 2024. I sesongen 2022 hadde de akkurat ikke nok rankingpoeng til å kvalifisere seg til VM, og de fikk heller ikke delta i EM på grunn av en administrativ tabbe i det norske volleyballforbundet. I sesongen 2023 tapte Helland-Hansen/Olimstad begge sine kamper i EM, og endte på 25.plass.

Olimstad representerte Norge under Sommer-OL for ungdom 2018 og tok bronsemedalje med makkeren Frida Berntsen i sandvolleyballturneringen. Olimstad deltok også i EM i sandvolleyball i 2021, sammen med makker Ingrid Lunde.

Referanser

Eksterne lenker 
 
 

Norske sandvolleyballspillere
Norske volleyballspillere
Deltakere under Sommer-OL for ungdom 2018
Personer fra Åmli kommune